
Introducere 


Legătura dintre Biserică şi sacramente, dintre comuniunea eclezială şi comu- 
niunea euharistică este foarte strânsă. Sfântul Paul le scria corintenilor: ,,Deoa- 
rece este o singură pâine, noi, deşi suntem multi, suntem un singur trup: toţi ne 
împărtăşim dintr-o singură pâine” (/ Cor 10,17). Conciliul al II-lea din Vatican 
declară că Isus Cristos „a instituit în Biserica sa minunatul sacrament al Euha- 
ristiei, prin care este semnificată şi înfăptuită unitatea Bisericii” (UR 2). Aşadar 
există o legătură profundă între unitatea eclezială în credinţă şi primirea Euha- 
ristiei. De aici rezultă regula simplă şi clară că un credincios catolic se împărtă- 
şeşte cu Trupul lui Cristos în Biserica sa, împreună cu ceilalți catolici care 
mărturisesc cel putin în mod implicit aceeaşi credință. Aşa stabileşte, cum vom 
vedea, can. 844 $ 1, care extinde principiul la toate sacramentele: cu excepția 
circumstanțelor prevăzute în paragrafele următoare, „slujitorii catolici adminis- 
trează în mod licit sacramentele numai credincioşilor catolici, iar aceştia le 
primesc în mod licit numai de la slujitorii catolici”. Principiul se bazează pe 
convingerea că fiecare celebrare a sacramentelor semnifică, între cei care parti- 
cipà, unitatea de credinţă, de cult şi de viaţă. Reluând exemplul Euharistiei tre- 
buie să spunem că a participa la Euharistie fără a mărturisi aceeaşi credință 
înseamnă a atenta la nucleul profund care leagă sacramentul Domnului de uni- 
tatea Bisericii în aceeaşi credinţă. 

Problema participării la cultul eclezial şi în special la sacramente apare pen- 
tru Bisericile cu care nu există o comuniune deplină (cf. LG 14-15). În această 
conferință examinăm legislaţia Bisericii Catolice despre communicatio in sa- 
cris, conținută în Codul de drept canonic. Analizând dezvoltarea istorică a 
legislaţiei referitoare la această communicatio se poate observa o mare preocu- 
pare a Sfântului Scaun faţă de această problemă. Papii din evul mediu au con- 
damnat communicatio in sacris. Această atitudine se baza pe condamnarea 
severă a schismei orientale şi pe convingerea că această communicatio ar putea 
să fie un pericol pentru credinţă. Totuşi, acolo unde acest pericol nu exista, 
acolo unde erau motive serioase, cum ar fi de exemplu apostolatul între 

creştinii separati, care trebuia să folosească si pentru restabilirea unităţii cu 
Biserica Catolică, aceiaşi papi, cu o generozitate extraordinară, permiteau să 
se intre într-o comuniune oarecare in divinis cu necatolicii. Reforma protes- 
tantà, ostilitatea existentă între catolici şi protestanti şi înrăutățirea relaţiilor cu 
necatolicii orientali au făcut ca Sfântul Scaun în secolul al XVI-lea să fie mult 
mai dur şi intransigent cu privire la această problemă. 

Această poziţie a Sfântului Scaun, total negativă, a fost exprimată şi în 
Codul de drept canonic din 1917. Conciliul al II-lea din Vatican a dat orientări 
ecleziologice noi, care au schimbat părerea Bisericii cu privire la starea de 
necatolicitate a fraților despărțiți. Dacă înainte de Conciliul al II-lea din Vatican 
necatolicii erau consideraţi total străini de comuniunea cu Biserica, Conciliul 
recunoaşte necatolicilor o comuniune reală, internă şi vizibilă, deşi imperfectă 
pe planul vizibilităţii. Pe baza acestei învățături a apartenenţei la Biserică, Con- 
ciliul permite, în două decrete (OE şi UR) o anumită communicatio in sacris 
cu necatolicii. 

După Conciliu, Sfântul Scaun, în diferite documente, a încercat să aplice în- 
văţătura conciliară la viaţa şi practica eclezialà. Totuşi numai noul Cod, pro- 
mulgat la 25.01.1983 a putut să exprime din punct de vedere juridic, în mod 
complexiv, angajarea doctrinală a Conciliului, şi în ceea ce priveşte communi- 
catio in sacris. Putem spune că normele codului actual despre această commu- 
nicatio sunt rodul învăţăturii conciliare. De fapt, nu se poate înţelege bine 
legislaţia cu privire la communicatio in sacris, conținută mai ales în can. 844, 
fără a cunoaşte bine şi baza teologică exprimată de documentele concilare. 
Examinând dezvoltarea istorică postconciliarà a acestei legislații, se poate 
observa că Sfântul Scaun a rămas foarte intransigent şi ferm în apărarea prin- 
cipiilor doctrinale, înainte de toate cele de drept divin, şi anume: că realitatea 
cultului, mai ales sacramentele, trebuie să manifeste comuniunea vizibilă dintre 
Biserica ce celebrează cultul şi persoanele care participă la cult şi că trebuie să 
se evite întotdeauna pericolul de indiferentism şi de scandal pentru credinţă. 
Aceasta poziție a Sfântului Scaun o găsim în OE 26: „Comunicarea în cele 
sfinte care lezează unitatea Bisericii sau implică adeziunea formală la eroare 
sau primejdia de rătăcire în credinţă, de scandal sau de indiferentism este oprită 
de legea divină”. 

Totuşi, după Conciliul al II-lea din Vatican, Biserica permitea, în anumite 
cazuri şi sub anumite condiţii, communicatio in sacris cu necatolicii. Principiile 
doctrinale, care interzic această comunicare în lucrurile sfinte şi motivele care 
o permit sunt conţinute în can. 844. 

1. Canonul 844 şi interpretarea sa 


Papa loan Paul al II-lea a promulgat la 25 ianuarie 1983 noul Cod de drept 
canonic!. Can. 844 cu cele cinci paragrafe ale sale a trebuit să fie gândit înde- 
lung şi restructurat de comisiile pregătitoare; s-a voit gruparea într-un singur 
canon disciplina care trebuie să fie urmată în admiterea la sacramentele Euha- 
ristiei, Pocàintei şi Ungerii bolnavilor ale Bisericii Catolice a creştinilor ce 
aparţin altor confesiuni creştine necatolice, care nu au comuniunea deplină cu 
Biserica Catolică, şi invers, accesul catolicilor la aceste trei sacramente într-o 
Biserică sau Comunitate separată. 

Făcând o comparaţie între Codul din 1983 şi Codul din 1917, materia tratată 
în can. 844 este total nouă. Comunicarea în lucrurile sacre este integral discipli- 
natà şi pentru aceasta, conform can. 6 $ 1 si 33 $$ 1-27, toate normele legisla- 
tive precedente care se refereau la această communicatio, şi numerele 42-44, 
46 si 55 din Directoriul ecumenic, trebuie să fie considerate abrogate). 


2. Regula generalà 


Înainte de a trece la cazurile specifice de communicatio in sacris, can. 844 
menţionează o regulă mai generală în funcţie de care vor putea fi examinate ca- 
zurile particulare. 

Regula primului paragraf este clară şi simplă: „Slujitorii sacri catolici admi- 
nistrează în mod licit sacramentele numai credincioşilor catolici, iar aceştia le 


! Codex Iuris Canonici Auctoritate Ioannis Pauli PP. II promulgatus: AAS 75 (1983). 
Aceastà editie specialà contine numai Constitutia apostolica, prefata, Codul si cuprinsul. 

? Can. 6 $1. Prin intrarea în vigoare a acestui Cod, se abrogă: 1° Codul de drept canonic 
promulgat în anul 1917; 2° celelalte legi, atàt universale cat si particulare, contrare pres- 
criptiilor acestui Cod, afară de cazul când este prevăzut în mod expres altfel cu privire la legile 
particulare; 3° toate legile penale, atât cele universale, cât si cele particulare, promulgate de 
Scaunul Apostolic, afară de cazul când sunt reluate de acest Cod; 4* în sfârşit, celelalte legi 
disciplinare care se referă la o materie ce este rânduită în întregime de către acest Cod. Can. 
33 $1. Decretele generale executive, chiar dacă sunt publicate în „directorii” sau în documente 
care poartă alte denumiri, nu derogă de la legi, iar eventualele lor prevederi contrare legilor 
sunt lipsite de orice valoare. $ 2. Decretele generale executive îşi pierd valabilitatea prin revo- 
carea explicită sau implicită, efectuată de către autoritatea competentă, precum şi prin încetarea 
legii pentru executarea căreia au fost date; nu încetează însă prin încetarea dreptului celui care 
le-a dat, afară de cazul când este prevăzut în mod expres contrarul. 

3 Cf. SECRETARIATUS AD CHRISTIANORUM UNITATEM FOVENDAM, „Aspects oecuméniques 
du nouveau Code de Droit Canonique”, Secretariat pour l’Unité des Chrétiens. Servise d'In- 
formation 60/I-II (1986) 59-72. 

primesc în mod licit numai de la slujitorii catolici, cu excepţia cazurilor prevă- 
zute în $$ 2, 3 şi 4 ale acestui canon şi ale can. 861 $ 2”. 

În felul acesta canonul stabileşte cine este subiectul obişnuit capabil să dis- 
tribuie şi/sau să primească sacramentele în Biserica Catolică: este vorba de un 
principiu canonic fundamental”. 

În faţa acestui principiu trebuie amintit un alt text al canoanelor precedente: 
„Deoarece cultul creştin, în care este exercitată preoţia comună a credincioşilor, 
este o lucrare ce provine din credinţă şi se bazează pe credinţă, slujitorii sacri 
să depună tot zelul în a trezi credinţa şi în a o lumina, îndeosebi prin slujirea 


995. 


cuvântului prin care credinţa se naşte şi se hrăneşte”; „Cine nu a primit botezul 
nu poate fi admis în mod valid la celelalte sacramente”; „Slujitorii sacri nu pot 
refuza sacramentele celor care le cer la momentul oportun, sunt dispuşi cum se 
cuvine şi nu sunt opriţi de către drept să le primească”. 

Aici apare clar importanţa sacramentului Botezului, care este ca şi „poarta 
pentru a intra în Biserică”. Omul care a primit Botezul, dobândeşte dreptul 
fundamental la celelalte sacramente. Exercitarea acestui drept la sacramente 
rămâne în vigoare atât timp cât credinciosul păstrează comuniunea cu Biserica. 
De aceea, tot ceea ce împiedică această comuniune eclezială (erezia, schisma, 
sancţiunea penală, păcatul grav), împiedică şi exercitarea dreptului la sacra- 
mente’. 

Acest criteriu se bazează pe faptul că toate celebrările sacramentelor semni- 
fică, în cei care participă, unitatea de credință, de cult si de viatà!°. Această 
doctrină îşi are exprimarea maximă în Euharistie, din cauza legăturii intime ce 
există între misterul Bisericii şi misterul Euharistiei: acesta este fundamentul 
existenței şi al unității Bisericii. Pentru ca Euharistia să zidească în comuniune 
Biserica, este indispensabilă exercitarea preoţiei ministeriale încredințată apos- 
tolilor de Cristos, comuniunea ierarhică a slujitorilor care îi uneşte cu Cristos 
Capul Bisericii şi unitatea credinței care, în aceeaşi acțiune euharistică, este 
mărturisită de Bisericà!!. Acest prim paragraf trebuie să fie înțeles şi în lumina 


4 Cf. Commento al Codice di Diritto Canonico, Pontificia Università Urbaniana, 522. 
5 Can. 836. 

* Can. 842 $ 1. 

7 Can. 843 $ 1. 

8 LG 14. 

? Cf. A. MONTAN, „I sacramenti in genere”, în // Diritto nel mistero della Chiesa, 71. 
10 Cf. Direct. Ad totam Ecclesiam, 55. 

!! Cf. Instr. In quibus rerum circumstantiis, 2. 

can. 840 care descrie sacramentele ca „acţiuni ale lui Cristos şi ale Bisericii... 
semne şi mijloace prin care credinţa se manifestă şi se întăreşte... şi de aceea 
contribuie la crearea, întărirea şi manifestarea comuniunii ecleziastice”? Fără 
a compromite eficacitatea obiectivă a cultului, can. 836 recuperează rolul 
subiectului care participă la acest cult, cerând ca în el să fie credinţă: cultul, 
afirmă canonul, este „lucrare ce provine din credinţă şi se bazează pe credinţă”. 
Credinţa şi cultul se sprijină şi se condiționează reciproc. Accentul care se pune 
pe credinţă cheamă în cauză libertatea subiectului, responsabilitatea sa, necesi- 
tatea adeziunii sale interioare la rituri, într-un cuvânt credinţa sa, care trebuie 
să se îndrepte spre misterul celebrat în cult, pentru a deveni o viaţă conformă 
cu adevărul. Pentru acest motiv, atunci când communicatio in sacris, în special 
în cazul sacramentelor, ar trebui să fie o significatio unitatis”? dar care nu ar co- 
respunde realităţii (în acest caz nu există în subiect o credinţă conformă cu cre- 
dinta Bisericii Catolice), această communicatio in sacris nu este posibilă. 

Celelalte patru paragrafe ale can. 844 se referă la situaţiile speciale, sau cu 
alte cuvinte la al doilea principiu al Decretului Unitatis redintegratio, nr. 8, a- 
dică faptul că necesitatea de a primi harul are precedentà. 


3. Credincioşii catolici — slujitorii necatolici 


Pornind de la criteriul general indicat în $ 1, can. 844 $ 2 dezvoltă tema ex- 
cepţiilor prevăzute deja în primul paragraf. Prima excepţie se referă la credin- 
Cioşii catolici care cer sacramentele Euharistiei, Pocăinţei şi Ungerii bolnavilor 
de la slujitori necatolici: 


Ori de câte ori necesitatea cere aceasta, sau adevărata utilitate spirituală o su- 
gerează, şi cu condiţia să fie evitat pericolul de eroare sau de indiferentism, 
se permite credincioşilor, cărora le este imposibil din punct de vedere fizic 
sau moral să meargă la un slujitor catolic, să primească sacramentele Pocă- 
intei, Euharistiei şi Ungerii bolnavilor de la slujitori necatolici în a căror 
Biserică aceste sacramente sunt valide. 


Can. 840: „Sacramentele Noului Testament, instituite de Cristos Domnul Şi încredințate 
Bisericii, ca acţiuni ale lui Cristos şi ale Bisericii, sunt semne şi mijloace prin care credinţa se 
manifestă şi se întăreşte, se aduce lui Dumnezeu cult public şi se realizează sfinţirea oamenilor, 
şi de aceea contribuie la crearea, întărirea şi manifestarea comuniunii ecleziastice; prin urmare, 
atât slujitorii sacri cât şi ceilalţi credincioşi, celebrându-le, trebuie să aibă cea mai mare vene- 
ratie şi zelul necesar”. 

15 Cf. UR 8: „communicatio in sacris... pendet ab unitate Ecclesiae significanda”. 

Conditia fundamentalà este validitatea acestor trei sacramente în acea Bise- 
ricà necatolică. Această normă, care are ca izvor nr. 27 din Decretul Orienta- 
lium Ecclesiarum, poate sà dea naştere la perplexitàti: de fapt, Conciliul 
recunoaşte validitatea sacramentului Preotiei în Bisericile orientale necatolice!* 
şi afirmă că ele au vera sacramenta'”. Rezultă că sacramentele Bisericilor ori- 
entale necatolice sunt valide toate. Însă când este vorba de alte Biserici necato- 
lice, trebuie văzut de la caz la caz. 

Este necesar să evidentiem aici că acea condiţie de validitate sacramentală 
în cealaltă Biserică creştină corespunde la coerenţa de credinţă a Bisericii 
noastre, în exercitarea responsabilităţi sale pastorale faţă de credincioşii cato- 
lici. Totuşi îndeplinirea acestei condiţii nu este suficientă pentru credincioşii 
catolici. Trebuie luate în consideraţie alte circumstanţe. 

Trebuie ţinut cont că în al doilea paragraf nu este vorba de o simplă dorinţă 
sau sentimentalism religios. De fapt, sacramentele nu sunt doar simple instru- 
mente pentru satisfacerea dorințelor spirituale, chiar dacă acestea sunt mari'°. 
Aici este vorba de o adevărată utilitate spirituală sau necesitate şi imposibilitate 
fizică sau morală de a merge la un slujitor catolic. 

Prin „necesitate” sau „utilitate spirituală” se înţelege, de exemplu, pericolul 
de moarte, persecuția, închisoarea şi starea în care se găseşte un catolic atunci 
când locuieşte în mod stabil într-o ţară unde este numai Biserica Ortodoxă. În 
schimb, prin „imposibilitate” se înţelege starea în care se găseşte un credincios 
catolic de a nu putea participa la sacramente din cauza unor circumstanţe deo- 
sebite!’. Instrucţiunea In quibus rerum circumstantiis vorbind despre necatolicii 
care cer cele trei sacramente slujitorilor catolici, recunoaste aceastà stare: impo- 
sibilitatea de a merge la slujitorul propriu, chiar şi atunci când această posibi- 
litate există, dar cu preţul unor mari eforturi sau cheltuieli mari'*. S-ar putea 
constata această stare şi pentru credincioşii catolici şi în acest caz este vorba de 
„imposibilitate”. 

Mai trebuie amintit un fapt: ori de câte ori, în termenii necessitas şi physice 
impossibile, aceştia ar putea să accentueze o interpretare restrictivă, o legătură 


14 OE 25: „Et cum apud eos sacerdotium validum servatum sit”. 

!5 UR 15: „Cum autem illae Ecclesiae... vera sacramenta habeant, praecipue vero... Sacer- 
dotium et Eucharistiam...”. 

16 Cf. Instr. In quibus rerum circumstantiis, 3. 

17 Cf. G. PATTARO, Per una pastorale dell’ Ecumenismo, 78. 

!8 Cf. Instr. In quibus rerum circumstantiis, 6. 

cu spiritualis utilitas şi moraliter impossibile, ei conţin o fineţe mai flexibilă”. 
De fapt, norma din Cod, cu privire la acest argument, este mai puţin restrictivă 
decât Directoriul ecumenic, unde la nr. 44 se cere „imposibilitate pentru un 
timp îndelungat”. 

De asemenea, este necesar ca acei catolici, primind sacramentele de la un 
slujitor necatolic, să evite orice pericol de eroare sau de indiferentism. Este 
vorba de un criteriu fundamental care derivă din legea divină, valabil pentru 
orice formă de comunicare în lucrurile sacre, exprimat deja de mai multe ori 
în documentele Sfântului Scaun înainte de Conciliul al II-lea din Vatican” şi 
în Decretul conciliar Orientalium Ecclesiarum şi în Directoriul ecumenic”. 
Pentru a evita aceste pericole de eroare sau de indiferentism, credinciosul ca- 
tolic care comunică in sacris, trebuie să fie matur în credinţă şi să deosebească 
bine diferenţele existente între Biserica Catolică şi alte Biserici necatolice. 

Mai trebuie ţinut cont că sacramentele despre care este vorba în canon sunt 
numai trei: Pocăinţa, Euharistia si Ungerea bolnavilor”. Lista acestor trei sacra- 
mente trebuie considerată exclusivă din cauza faptului că celelalte sacramente 
nu trebuie conferite în necesitățile spirituale care se prezintă mai urgente. A- 
ceste trei sacramente pot fi indicate şi ca sacramentele de „însoţire divină” în 
viaţa creştină, nu sacramente care se dau o singură dată. 

Mai merită de amintit o indicație a Directoriului ecumenic, care nu este cu- 
prinsă în can. 844, care îi invită pe catolicii ce se apropie de Euharistie şi de 
Spovadă în Biserica orientală, „să se adapteze pe cât posibil la disciplina ori- 
entală”. Şi aceasta „pentru a nu cauza uimire sau suspiciune între fraţii despăr- 
titi”. Această indicație se referă mai ales la frecvenţa participării la Euharistie, 
la folosirea Spovezii înainte de împărtăşanie si la postul euharistic”. De 


19 Cf. A. Joos, II movimento ecumenico..., 323. 

% Cf. Collectanea Sacrae Congregationis de Propaganda Fide, I, 311; 389; 727; 749; 
1293. 

2! Cf. OE 26; Direct. Ad totam Ecclesiam, 28. 

? Conciliul al II-lea din Vatican a recunoscut validitatea tuturor sacramentelor Bisericilor 
orientale necatolice, atât cele vechi cât şi ortodoxe (cf. UR 15) şi a autorizat, sub anumite 
condiţii, o communicatio in sacris în sacramentele Euharistiei, Pocàintei si Ungerii bolnavilor. 
catio in sacris, adică în sacramentele Botezului, Mirului şi Căsătoriei. Codul latin nu mentio- 
nează aceste situaţii, dar se pare, spune Brogi, că nici nu le interzice. Răspunsul autorului la 
posibilitatea de communicatio in sacris în aceste trei sacramente este afirmativ (cf. „Ulteriori 
possibilità di communicatio in sacris?”, Antonianum 85 (1985) 459-477. 

% Cf. Direct. Ad totam Ecclesiam, 45. 

exemplu, fraţii orientali respectă postul euharistic de la ultima masă a zilei pre- 
cedente şi se spovedesc în fata Iconostasului, mai întâi în picioare şi apoi în 
genunchi. La ortodocşii caldei există obiceiul dezlegării colective, sacramen- 
tale, înainte de Sfânta Liturghie (ante sacris synaxis refectionem)””. 


4. Slujitorii catolici — creştinii din Bisericile orientale separate 


1) Can. 844 în paragrafele 3 şi 4 vorbeşte despre posibilitatea de admitere 
la sacramentele Euharistiei, Pocăinţei şi Ungerii bolnavilor, în Biserica Cato- 
lică, a credincioşilor Bisericilor sau Comunităţilor necatolice. Această temă 
este considerată prin intermediul tematicii ministeriale a Bisericii catolice, 
adică din punctul de vedere al slujitorilor catolici. Motivul este următorul: con- 
form can. 1 şi 11%, Codul de drept canonic are ca o competenţă deosebită pro- 
mulgarea de norme pentru Biserica catolică latină, de aceea nu tratează direct 
despre creştinii care aparţin altor comunităţi ce pot sau nu pot să participe la 
unele sacramente în anumite condiţii“. lată paragraful 3: „Slujitorii sacri cato- 
lici administrează în mod licit sacramentele Pocàintei, Euharistiei şi Ungerii 
bolnavilor membrilor Bisericilor orientale care nu sunt în comuniune deplină 
cu Biserica Catolică, dacă aceştia le cer de bunăvoie şi sunt dispuşi cum se cu- 
vine; acelaşi lucru este valabil pentru membrii altor Biserici care, după apre- 
cierea Scaunului Apostolic, se află cu privire la sacramentele respective în 
aceeaşi situaţie ca şi Bisericile orientale menţionate mai sus”. 


2) „Licite administrant”. Îndatorirea-dreptul de a primi sacramentele îşi are 
o primă reglementare în can. 843 $ 1 care stabileşte: „Slujitorii sacri nu pot re- 
fuza sacramentele celor care le cer la momentul oportun, sunt dispuşi cum se 
cuvine şi nu sunt opriţi de către drept să le primească”. 

Îndatorirea-dreptul de a primi sacramentul trebuie deci negat atunci când cel 
care cere: a) nu le cere la momentul oportun (circumstanţe de timp, loc etc.); 
nu este dispus cum se cuvine, adică de acord cu natura sacramentului; c) este 
oprit de legile canonice. Exemple de interdicții sunt cele din can. 1331-1332 


ACEI GORDON, „De communicatione in sacris sub luce Concilii Vaticani II”, Periodica 
57 (1968) 451. 

* Can. 1. Canoanele acestui Cod privesc numai Biserica latină. Can 11. Legile exclusiv 
ecleziastice obligă numai persoanele botezate în Biserica Catolică sau primite ulterior în sânul 
ei. 

2 Cf. A. Joos, II movimento ecumenico..., 323. 

(excomunicarea, suspendarea, interdictul), 1083-1107 (impedimentele la căsă- 
torie), 977 (interdictia de a dezlega complicele împotriva poruncii a sasea), 
1040-1042, 1044 (iregularitàti si impedimente cu privire la sacramentul Pre- 
otiei). În can. 844 existà interdictia de a da sacramentele celui care nu este în 
comuniune deplină cu Biserica Catolică, cu excepţia cazului în care se verifică 
acele condiţii prevăzute de canon. Însă atunci când aceste condiţii se verifică, 
slujitorul nu poate să refuze cele trei sacramente despre care tratează canonul 
(cf. can. 843). Rezultă că, dacă se verifică acele condiţii cerute, „licite admi- 
nistrant” implică o obligaţie a slujitorului de a administra sacramentele credin- 
ciosilor care nu sunt în comuniune deplină cu Biserica Catolică. De asemenea, 
trebuie amintit ceea ce spune can. 843 $ 2: „Păstorii de suflete şi ceilalți credin- 
ciosi, fiecare după propria funcţie eclezială, au datoria de a se îngriji ca cei care 
cer sacramentele să se pregătească pentru a le primi printr-o evanghelizare 
necesară, precum si printr-o instruire catehetică, observându-se normele date 
de autoritatea competentă”. 


3) Comuniunea strânsă dintre Biserica Catolică şi Bisericile orientale sepa- 
rate, amintită în decretul despre ecumenism şi în Directoriul ecumenic, este re- 
afirmată clar în acest paragraf”. Din cauza acestei comuniuni, este destul de 
uşor pentru credincioşii din Bisericile orientale să primească în Biserica Cato- 
lică cele trei sacramente. Se cer numai alte două condiţii: ca acei credincioşi să 
le ceară în mod spontan şi să fie dispuşi cum se cuvine, adică cu o dispoziţie 
dreaptă a sufletului. De fapt, cele două condiţii par să fie aceleaşi cu cele cerute 
pentru administrarea sacramentelor credincioşilor catolici: sacramentele sunt 
întotdeauna date celui care le cere şi celui care are dispoziţiile necesare! Însă 
există o diferenţă: în timp ce pentru credinciosul catolic primirea sacramentelor 
este un drept (cf. can. 213), fiind respectate condiţiile de mai sus, în cazul unui 
credincios necatolic faptul de a putea primi cele trei sacramente de la un slujitor 
catolic este înainte de toate o permisiune a Bisericii. Această condiție implicită 
este esenţială pentru cei care nu sunt în comuniune deplină cu Biserica Cato- 
lică, pentru a putea cere cele trei sacramente de la un slujitor catolic. Pentru 
aceasta, nu se poate spune că nu există nici o diferenţiere între credincioşii 
catolici şi credincioşii din Bisericile orientale. 


2? Cf. UR 15; Direct. Ad totam Ecclesiam, 39-40. 

4) Este adevărat că textul din Cod implică si repropune textul din OE nr. 27. 
Însă textul conciliar, tocmai pentru a evita indiferentismul, dă ca şi baze două 
circumstanţe care condiționează: necesitatea de a avea grijă de mântuirea spiri- 
tuală şi lipsa unui slujitor propriu: „Această îngàduintà s-a dat pe următoarele 
temeiuri: 1) validitatea sacramentelor; 2) buna credinţă şi dispoziţia sufletească 
bună; 3) necesitatea mântuirii veşnice; 4) lipsa preotului propriu; 5) să nu e- 
xiste primejdii de evitat şi adeziune expresă la greşeală”. 

De fapt, Directoriul Ad totam Ecclesiam nr. 44 insistă clar, pentru creştinii 
necatolici din Orient, pe cele două circumstanţe amintite mai sus: „În afara ca- 
zului de necesitate, poate să fie considerată cauză justă pentru a sfătui comu- 
nicarea în sacramente imposibilitatea materială sau morală de a primi sacra- 
mentele în propria Biserică timp îndelungat sau din circumstanţe deosebite, aşa 
încât, fără un motiv legitim, credinciosul să fie lipsit de rodul spiritual al sacra- 
mentelor”. 

În acelaşi fel, Instrucţiunea In quibus rerum insistă asupra necesităţii spiri- 
tuale şi asupra lipsei unui preot propriu, şi aceasta şi pentru orientali, mai ales 
la nr. 4”. 

Spuse toate acestea, textul can. 844 $ 3 trebuie să fie înţeles numai pentru 
cazurile de necesitate sau de adevărată utilitate spirituală (care se poate verifica 
uşor aproape întotdeauna) şi, mai ales, pentru cazul de lipsă a unui slujitor din 
propria Biserică”. De altfel, această ultimă condiţie este clar scoasă în evidență 
de Directoriul ecumenic din 1993 la nr. 131. 

Mai merită de subliniat faptul „bunei credinţe”. Un catolic care a comis de- 
lictul de apostazie, erezie sau schisma?', nu poate să fie admis la sacramente 
deoarece în el nu este acea dispoziţie sufletească dreaptă. 

5) Expresia can. 844 $ 3: „quae... ad sacramenta quod attinet in pari condi- 
cione ac praedictae Ecclesiae Orientales versantur” vrea să spună că cele trei 
sacramente pot să fie conferite nu numai credincioşilor din Bisericile orientale 
dar şi celor din Bisericile care, ca şi Bisericile orientale, au sacramente valide. 


3 OE 27, nota 33. 

2° Cu privire la lărgimea excesivă a normei, cf. si Communicationes 15 (1983) 175-176. 

3% Cf. F. COCCOPALMERIO, „La communicatio in sacris nel Codice di Diritto Canonico e 
negli altri documenti ecclesiali”, în La funzione di santificare della Chiesa, 230-231. 

3! Can. 751. Se numeşte erezie negarea cu încăpățânare, după primirea Botezului, a unui 
adevăr ce trebuie crezut cu credinţă divină şi catolică, sau îndoiala perseverentà faţă de el; 
apostazie, respingerea totală a credinţei creştine; schismă, refuzul de a supune Suveranului 
Pontif sau de a fi în comuniune cu membrii Bisericii supuşi lui. 

Aşadar, motivul deosebirii dintre Bisericile orientale şi Comunitățile ecleziale 
din Occident şi al facilități mai mari sau mai mici de a conferi cele trei sacra- 
mente constă mai ales în prezenţa validității sacramentelor. Principiul este luat 
cu fidelitate din Instrucţiunea In quibus rerum circumstantiis nr. 5. Totuşi moti- 
vul facilitàtii mai mari sau mai mici de a conferi cele trei sacramente pune 
probleme de ordin teoretic. De fapt, posibilitatea mai amplă sau mai strictă 
despre care este vorba poate şi trebuie să existe numai pe măsura mai mare sau 
mai mică a comuniunii ecleziale. Această măsură, la rândul ei, se fondează în 
mod esenţial nu numai pe prezenţa validității sacramentelor, ci pe profesiunea 
de credință mai mare sau mai mică şi pe recunoaşterea autorităţii. Deci, pre- 
zenta într-o anumită comunitate a sacramentelor valide nu este în sine semn al 
unui grad mai mare de comuniune eclezială: de fapt, acea Comunitate, deşi are 
sacramente valide, poate să fie în divergență cu Biserica Catolică în chestiuni 
grave”. Principiul de distincţie adoptat de Cod în acest punct nu este deci fon- 
dat din punct de vedere teoretic. Pentru aceasta aprecierea Scaunului Apostolic, 
despre care vorbeşte Codul, trebuie să fie dedusă din alte elemente, adică din 
starea ecleziologică globală a Comunităţii respective”. 


5. Slujitorii catolici—crestinii din celelalte Biserici 
sau Comunităţi separate 


Tot din punctul de vedere al slujitorilor catolici, paragraful al patrulea se re- 
feră la atitudinea față de alti creştini, care nu sunt cuprinsi în paragraful prece- 
dent: 


Dacă există pericolul de moarte sau dacă, după aprecierea episcopului diece- 
zan sau a Conferinţei episcopale, intervine o altă necesitate gravă, slujitorii 
catolici administrează în mod licit aceleaşi sacramente şi celorlalţi creştini 
care nu sunt în comuniune deplină cu Biserica Catolică, dar care nu pot să se 
ducă la slujitorul comunităţii lor, cer aceste sacramente de bunăvoie, mani- 
festă faţă de ele credinţa catolică şi sunt dispuşi cum se cuvine. 


Din cauza lipsei unităţii de credinţă cu privire la sacramente, cu aceşti cres- 
tini necatolici, posibilitatea unei participări a lor la sacramente în Biserica 


32 Cf. F. COCCOPALMERIO, „Comunione ecclesiale e communicatio in sacris”, La Scuola 
cattolica 100 (1972) 467-468. 

3 Cf. F. COCCOPALMERIO, „La communicatio in sacris nel Codice di Diritto Canonico...”, 
231. 

Catolică este foarte limitată. Se poate constata că aici Codul rezumă un ansam- 
blu de condiţii mai stricte. Trebuie să fie îndeplinite toate aceste condiţii: 

— credinciosul necatolic să fie în pericol de moarte sau într-o altă necesitate 
gravă, după aprecierea episcopului sau a Conferinţei episcopale; 

— el să nu poată merge la un slujitor al comunităţii sale; 

— să ceară în mod spontan sacramentul; 

— să-şi manifeste credinţa în realitatea sacramentală corespunzătoare cu cre- 
dinta catolică; 

— să fie dispus cum se cuvine să primească sacramentele. 

Canonul nu prevede aici admiterea la sacramente decât în cazuri exceptio- 
nale, definite „de necesitate urgentă”. Fiind un text legislativ, Codul, de obicei 
nu dă exemple. În Directoriul ecumenic, ca exemple de necesitate urgentă care 
să poată permite administrarea sacramentelor, sunt indicate închisoarea şi tim- 
pul de persecutie**. Instrucţiunea In quibus rerum circumstantiis ne oferă un alt 
exemplu concret, cel al „diasporei”, adică a faptului că acei creştini necatolici 
se află răspândiţi ici-colo, temporar sau stabil, în regiuni catolice, fără ajutoare 
spirituale din partea comunităţii lor”. 

Paragraful ia în consideraţie problema comunicării in sacris în logica celui 
de-al doilea principiu enunțat de Decretul Unitatis redintegratio”, care afirmă 
că dacă sacramentele sunt semne de unitate, ele sunt de asemenea „izvoare de 
har”. În concret, pentru a spune că un creştin, care nu poate să meargă la Bise- 
rica sa, are dreptul să trăiască din harul lui Dumnezeu care vine din sacramente. 
Răspunsul ia în consideraţie această posibilitate numai în cadrul „necesităţii”, 
prezentată într-o restricție maximă: „periculum mortis aut alia gravis necessi- 
tas”. Cazuri asemănătoare şi la fel de grave vor fi apreciate de episcopul diece- 
zan sau de Conferinţa episcopală. După ce s-a verificat necesitatea, creştinul 
trebuie „să ceară în mod spontan” sacramentele de la un preot catolic, cu con- 
ditia să manifeste o credinţă conformă cu cea a Bisericii Catolice cu privire la 
sacramente şi de asemenea „să fie dispus cum se cuvine”. O serie de condiţii 
care urmează logica internă a actului de a cere. Se consideră implicită, dacă 
actul est făcut în cadrul unei „necesităţi” aşa de urgente cum este „pericolul de 
moarte”, atât de dură ca şi „persecuţia” şi atât de limitată ca şi „închisoarea. 
Vreau să spun că nimeni nu poate avea ceva împotriva acestor condiţii: ele 


34 Cf. Direct. Ad totam Ecclesiam, 55. 

35 Cf. Instr. In quibus rerum circumstantiis, 6. 

3 UR 8: „Communicatio in sacris pendet... a partecipatione in mediis gratiae”. 
37 Cf. Direct. Ad totam Ecclesiam, 55. 

corespund cu natura cererilor. Însă ne întrebăm dacă, într-o situaţie dramatică, 
verificarea este probabilă, deoarece actul demonstrează aceasta. Certitudinea 
morală şi nu cea teologică sau juridică. Această observaţie nu vrea să reducă 
din ceea ce stabileşte norma canonică. Vrea doar să scoată în evidenţă că optica 
în care trebuie interpretată este, tocmai, faptul că sacramentele sunt „izvoare 
de har”, la care creştinul, fiind botezat, are dreptul. Un drept fundamental, care, 
prin faptul că este invocat, declară credinţa şi disponibilitatea celui care îl 
decide. Adică declară „dispoziţia bună” şi mişcarea de credinţă în cadrul căreia 
se mişcă în momentul cererii. Adică se presupune că darul credinţei care îl că- 
lăuzeşte reflectă necesitatea de a nu putea rezista fără sacrament, încredintànd 
lui Dumnezeu şi judecății sale orice altă consideraţie. Cu alte cuvinte: el mărtu- 
riseşte că sacramentul celebrat este un dar al lui Dumnezeu, la care el merge, 
pentru a-l întâlni în Biserică pe Dumnezeu care îl vizitează. 

Nedând nici un exemplu, Codul manifestă încrederea sa absolută în autorita- 
tea episcopală şi în aprecierea sa cu privire la urgenţa altor cazuri de necesitate 
gravă. În felul acesta, Codul a deschis şi calea spre un număr mai mare de ca- 
zuri de „necesitate urgentă”. Totuşi, episcopul sau Conferinţa episcopală cărora 
le aparţine aprecierea, trebuie să examineze şi să evalueze fiecare caz de „nece- 
sitate urgentă”. Deci ei nu pot da o normă generală care să facă din cazul ex- 
ceptional o categorie generalizată. Conform Secretariatului pentru Unitatea 
Crestinilor: 


Totuşi episcopii pot să determine pentru respectivele situaţii diferite exigen- 
tele în care să se aplice excepţiile, adică acele cazuri deosebite, şi să deter- 
mine modul de a verifica dacă toate condiţiile cerute sunt realizate într-un caz 
deosebit. Atunci când este vorba de cazuri deosebite care se prezintă cu o 
frecvenţă mai mare într-o regiune anume, conform unui model care se repetă, 
Conferinţele episcopale pot să dea norme pentru a asigura ca în fiecare caz 
deosebit să se verifice toate condiţiile. Însă în mod normal va reveni Ordina- 
riului locului să aprecieze astfel de cazuri**. 


6. Consultarea cu autorităţile Bisericilor necatolice 


Şi al cincilea paragraf al can. 844 este foarte important. El exprimă clar că 
în communicatio in sacris nu este vorba de un prozelitism confesional, ci de o 
preocupare cu adevărat ecumenică: „Episcopul diecezan sau Conferinţa episco- 
pilor pot să dea norme generale cu privire la cazurile prevăzute la $$ 2, 3 şi 4 


38 Nota Dopo la pubblicazione, 6. 

numai dupà ce au consultat autoritatea competentà cel putin a Bisericii locale 
sau a comunităţii necatolice interesate”. 

Legislatorul stabileşte că autoritatea episcopală, dând norme generale, în 
sensul amintit mai sus, să consulte mai întâi capii religioşi ai diferitelor con- 
fesiuni necatolice locale şi competente în general. Nu este necesar rezultatul 
pozitiv al acestei consultări, cum era în Directoriul ecumenic”. 

Pe de altă parte, consultarea reciprocă dintre responsabilii pastorali ai Bise- 
ricii Catolice şi ai altor Biserici sau Comunităţi creştine este foarte importantă 
pentru reciprocitate în problema comunicării in sacris şi, prin urmare, poate să 
fie o dorinţă încurajatoare şi un stimulent rodnic, pentru a merge spre ziua re- 
concilierii în deplina comuniune“. 


Concluzie 


Normele din can. 844 sunt rodul a peste douăzeci de ani de experienţă cu 
noile orientări ale Conciliului al II-lea Vatican referitor la comunicarea sacra- 
mentală şi îndeosebi comunicarea euharistică. Istoria formării legislației referi- 
toare la communicatio in sacris arată că anumitor norme li s-a dat mai mare 
atenţie decât altora, pe de o parte pentru că s-au constatat abuzuri şi pe de altă 
parte din cauza dezvoltării în percepţia Bisericii a principiilor majore în materie 
de comunicare în lucrurile sacre. Este clar că acest canon nu tratează despre 
materia intercomuniunii sau a comuniunii deschise. Canonul dà un ,,cadru” în 
care trebuie să fie reglementată comunicarea în sacramentele Euharistiei, Pocă- 
intei şi Ungerii bolnavilor, iar diferitele norme care se referă la persoanele 
implicate în această communicatio, în mod diferit, fiind catolici, membrii ai 
Bisericilor orientale despărțite sau membrii ai altor Biserici sau Comunităţi 
despărțite. 

Legea universală este, dacă se poate spune, la locul ei. Pasul ulterior trebuie 
să-l facă episcopii şi Conferinţele episcopale, care stabilesc norme generale 
adaptate şi necesare în teritoriul lor, conform normelor precizate de Codul de 
Drept Canonic în can. 844. 


3 Cf. Direct. Ad totam Ecclesiam, 42. 
% Cf. L. MISTO”, JI libro IV: La funzione di santificare della Chiesa, 176. 

Riassunto 


Le norme del canone 844 sono il frutto di più di vent anni di esperienza con 
i nuovi orientamenti del Concilio Vaticano II riguardanti la comunione sa- 
cramentale, e la comunione eucaristica in particolare. La storia della forma- 
zione della legislazione riguardante la communicatio in sacris rivela che 
certe norme hanno ricevuto maggiore attenzione delle altre, da una parte 
perché ci sono stati degli abusi e dall'altra parte a causa dello sviluppo nella 
percezione della Chiesa dei principi maggiori in materia di comunione nelle 
cose sacre. E’ chiaro che il canone non tratta la materia dell’intercomunione 
o della comunione aperta. Il canone dà il ,, quadro” nel quale deve essere 
regolata la comunione nei sacramenti dell’Eucaristia, della Penitenza e 
dell’Unzione degli infermi, e le diverse norme che riguardano le persone 
implicate in questa communicatio, in modo differente che siano cattolici, 
membri delle Chiese orientali separate o membri delle altre Chiese o Comu- 
nità separate. 

La legge universale è, se si può dire, a posto. Il passo ulteriore toccà ai 
Vescovi e alle Conferenze episcopali, cioè quello di stabilire delle norme 
generali adatte e necessari nel loro territorio, secondo le norme precisate dal 
Codice di Diritto Canonico nel canone 844. 


